**6-րդ կրթական հարթակ**

 **33-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***Ստուգողական աշխատանք***

***Նոր դաս։***

* **Գրականություն – *«Գարնանամուտ» Հովհաննես Շիրազ /էջ 156/***
* **Բառագիտություն – խայտալ, ձյունաթույր, պատանի, զմրուխտ, հոգեթով** բառերի բացատրությունները, թեմատիկ հոմանիշներն ու հականիշները։
* **Քերականություն – *Ձայնավորների հնչյունափոխությունը։ Ի ձայնավորի հնչյունափոխությունը /էջ 157/***
* **Մշակույթ –** ***Կոմիտաս***

***Գրականություն -*** ***«Գարնանամուտ» Հովհաննես Շիրազ /էջ 156/***

* Վարժ կարդա բանաստեղծությունը և քո բառերով վերարտադրիր այն։
* Ի՞նչ պատկերներ են ծնվում մտքումդ, երբ կարդում կամ լսում ես այս բանաստեղծությունը, նկարագրիր դրանք։
* Նկարիր բանաստեղծությունից մի երկտող։
* Բանաստեղծությունից դուրս գրիր ծաղիկների անունները և տեղեկություններ հավաքիր դրանց մասին։ Ինչպիսի՞ն են։
* Ո՞րն է քո ամենասիրելի ծաղիկը։

***Բառագիտություն***

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* Խայտալ – ուրախությունից թռչկոտել, խաղալ
* Ձյունաթույր – շատ սպիտակ
* Պատանի - երիտասարդ
* Զմրուխտ – կանաչավուն թանկարժեք քար
* Հոգեթով – հմայիչ, արբեցնող։
* Բառատետրում գրել և սովորել հետևյալ բառերի հոմանիշները
* Այտ - թուշ
* Սար - լեռ
* Ուրիշ - այլ
* Վհատ - տխուր
* Մշուշ - մառախուղ։
* Բառատետրում գրել և սովորել հետևյալ բառերի հականիշները
* Հոգնել - հանգստանալ
* Քաղցր - դառը
* Գեր - նիհար
* Տգետ - խելացի
* Շաղ տալ - հավաքել։

**Քերականություն- Ձայնավորների հնչյունափոխությունը։ Ի ձայնավորի հնչյունափոխությունը /էջ 157/**

* Բառասկզբի Ի-ն փոխվում է Ը-ի։ Օրինակ՝ իղձ – ըղձական, ինձ – ընձուղտ, ինչք – ընչազուրկ։
* Միավանկ բառի փակ վանկի Ի-ն փոխվում է Ը-ի, որն արտասանվում է, բայց չի գրվում։ Օրինակ՝ գիր – գրել, կից – կցել, պինդ – պնդանալ։
* Բազմավանկ բառի վերջին վանկի Ի-ն՝

Ա) փոխվում է լուռ Ը-ի, ինչպես՝ հանգիստ – հանգստանալ, երկիր – երկրներ։

Բ) սղվում է, ինչպես՝ մարմին – մարմնամարզիկ, դեղին – դեղնավուն, խնդիր – խնդրել։

* Բազմավանկ բառի վերջին բաց վանկի Ի-ն՝

Ա) -ակ վերջածանցից առաջ փոխվում է յ-ի, ինչպես՝ պատանի – պատանյակ, աղավնի – աղավնյակ։

Բ) ավելացող վանկի Ա ձայնավորին միանալով՝ փոխվում է Է-ի (գրվում է Ե տառով), ինչպես՝ բարի – բարեգործ, տարի – տարեվերջ և այլն։

* Բառավերջի Ի-ն ձայնավորից առաջ՝

Ա) ընկնում է, ինչպես՝ գերի – գերություն, բարի – բարություն:

Բ) կամ չի ընկնում, ինչպես՝ քաղաքացի – քաղաքացիություն, բերրի – բերրիություն։

**Հարցեր և առաջադրանքներ․**

* Որո՞նք են Ի ձայնավորի հնչյունափոխության կանոնները։

Հանձնարարություններ - Կատարել էջ 158-ի վարժություն 3։

**Առաջադրանքներ**

* Միացրու նշված բառերն ու ածանցները և ստացիր նոր բառեր
	+ Տարի + վերջ = —————————
	+ Տարի + դարձ = —————————
	+ Որդի + գրել = —————————
	+ Այգի + պան = —————————
	+ Ուղի + նիշ = —————————
	+ Ակիզբ + կետ = —————————
	+ Վերջին + ական = —————————
	+ Բժիշկ + ական = —————————
	+ Նկարիչ + ություն = —————————
	+ Որդի + ակ = —————————
	+ Խիղճ + ալ = —————————
	+ Կոշիկ + ել = —————————
	+ կռիվ + ել = —————————
	+ աղավնի + ակ = —————————
	+ թշնամի + անալ = —————————
	+ նարինջ + գույն = —————————
	+ փոշի + ոտ = —————————
	+ գին + ցուցակ = —————————
	+ ծաղիկ + թերթ = —————————
	+ սիրտ + ցավ = —————————
	+ բարի + կամ = —————————
	+ դեղին + մորթ = —————————
	+ հոգի + ակ = —————————
	+ երկիր + բան = —————————
	+ խնդիր + գիրք = —————————
	+ վերջին + ական = —————————
	+ կենդանի + ություն = —————————
	+ բարի + ություն = —————————
	+ միս + գործ = —————————
	+ միրգ + տու = —————————
	+ կարմիր + վուն = —————————
	+ մահիճ + կալ = —————————
	+ գեղեցիկ + անալ = —————————
	+ բարի + պաշտ = —————————

**Մշակույթ – Կոմիտաս (Սողոմոն Սողոմոնյան 1869 – 1935թթ)**

Կոմիտասը (Սողոմոն Սողոմոնյան) ծնվել է 1869 թ. սեպտեմբերի 26-ին (հոկտեմբերի 8-ին) Քյոթահիա կամ Կուտինա (Օսմանյան կայսրություն)  քաղաքում։ Հայրը՝ Գևորգ Սողոմոնյանը, և մայրը՝ Թագուհի Հովհաննիսյանը, բնատուր գեղեցիկ ձայն են ունեցել և երգեր են հորինել, որոնք սիրվել և արմատավորվել են Քյոթահիայի երաժշտական կենցաղում։

1870 թ. վախճանվում է Կոմիտասի մայրը, 1880 թ.՝ հայրը։ 1881 թ. Քյոթահիայի առաջնորդական փոխանորդ Գևորգ վարդապետ Դերձակյանն ուղևորվում է Էջմիածին՝ եպիսկոպոս ձեռնադրվելու։ Գևորգ Դ Ամենայն հայոց կաթողիկոսի կոնդակի համաձայն` նա պետք է իր հետ մի ձայնեղ որբ պատանի տաներ Ս. Էջմիածին՝ Գևորգյան ճեմարանում սովորելու համար։ Շուրջ քսան որբերից ընտրվում է Սողոմոնը։

Կոմիտասը Թիֆլիսում, այնուհետև Բեռլինում երաժշտական կրթություն է ստանում:  1907 թ. Փարիզում հրատարակվում է կոմպոզիտորի առաջին՝ «Հայ քնար» ժողովածուն, որտեղ ընդգրկված էին հայ գեղջուկ երգերի մեներգային և խմբերգային մշակումներ։

Գևորգյան ճեմարանում ուսանելու տարիներին (1881-1893) նա սկսում է հավաքել և ուսումնասիրել հայ ժողովրդական երգեր, ինչպես նաև կատարել ստեղծագործական փորձեր։ 1890 թ. Սողոմոնը ձեռնադրվում է սարկավագ։ Հոգևոր ուսումն ավարտելուց հետո պաշտոնավարում է ճեմարանում որպես երաժշտության ուսուցիչ։ 1894 թ. ձեռնադրվում է աբեղա և ստանում Կոմիտաս անունն` ի պատիվ 7-րդ դարի հայ շարականագիր, հայոց կաթողիկոս Կոմիտաս Ա Աղցեցու։ 1895 թ. Կոմիտասին շնորհվում է վարդապետի հոգևոր աստիճան։

1915 թ. Օսմանյան Թուրքիայի կազմակերպած և իրագործած Հայոց ցեղասպանությունը ողբերգականորեն ընդհատում է հանճարեղ երաժշտի գործունեությունը։ Պոլսահայ մտավորականների հետ նա ևս ձերբակալվում և աքսորվում է: Որոշ ժամանակ անց, ամերիկյան դեսպան Մորգենթաուի միջնորդությամբ, Կոմիտասին աքսորից ետ են ուղարկում, սակայն ապրած արհավիրքի հետևանքով նա կորցնում է հոգեկան հավասարակշռությունը և դադարում ստեղծագործել։

1916-1919 թթ. Կոմիտասը գտնվել է Կ. Պոլսի Շիշլի թաղամասի հոգեբուժարանում։ Կյանքի վերջին 16 տարիներն անցել են Փարիզի Վիլ-Էվրար և Վիլ-Ժուիֆ արվարձանների բուժական հաստատություններում։

Կոմիտաս վարդապետը վախճանվում է 1935 թ. հոկտեմբերի 20-ին  Փարիզում։ Մեկ տարի անց նրա աճյունը տեղափոխվում է Երևան և ամփոփվում հայ մշակույթի գործիչների պանթեոնում, որը ներկայում կրում է Կոմիտասի անունը։

**Հարցեր և առաջադրանքներ**

* + - 1. Որտե՞ղ և ո՞ր թվականին է ծնվել Կոմիտասը։ Ի՞նչ է նրա աշխարհիկ անունը։
			2. Ինչպիսի՞ գործունեությամբ է զբաղվել Կոմիտասը։
			3. Ու՞մ անունն է տրվել նրան ձեռնադրության ժամանակ։
			4. Քո կարծիքով ո՞րն էր Կոմիտասի գործունեության նպատակը։
			5. Ինչպե՞ս ընդհատվեց Կոմիտասի կյանքն ու գործունեությունը։
			6. Կոմիտասի ստեղծագործություններից որո՞նց ես ծանոթ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։